

Αρκαλοχώρι, 31/ 03/2025

Προς: ΜΜΕ

**ΔΕΛΤΙΟ ΤΥΠΟΥ**

**Επιστολή Δημάρχου Μινώα Πεδιάδας Βασίλη Κεγκέρογλου στην 7η ΥΠΕ Κρήτης για την αμεση ενίσχυση των Κέντρων Υγείας Αρκαλοχωρίου και Καστελλίου**

Επιστολή στον Διοικητή της 7η ΥΠΕ Κρήτης Νεκτάριο Παπαβασιλείου, η οποία κοινοποιείται και στον Υπουργό Υγείας Άδωνι Γεωργιάδη, απέστειλε ο Δήμαρχος Μινώα Πεδιάδας Βασίλη Κεγκέρογλου, για την ανάγκη ενίσχυσης των Κέντρων Υγείας Αρκαλοχωρίου και Καστελλίου του Δήμου Μινώα Πεδιάδας, όπως καταγράφεται στις επίσημες αναφορές των Διευθυντών των δύο μονάδων, κ. Μανόλη Μαρκάκη (Κ.Υ. Καστελλίου) και κ. Ιφιγένειας Μπουτιέρου (Κ.Υ. Αρκαλοχωρίου).

Όπως ανέφερε ο Δήμαρχος, η αυξανόμενη ζήτηση υπηρεσιών υγείας, σε συνδυασμό με την επερχόμενη λειτουργία του Νέου Αεροδρομίου Καστελλίου και τη γενικότερη πληθυσμιακή ανάπτυξη της περιοχής, σύμφωνα με επίσημες κρατικές μελέτες, καθιστά επιτακτική την ενίσχυση των Κέντρων Υγείας με το αναγκαίο προσωπικό, όπως περιγράφεται αναλυτικά από τους δύο Διευθυντές των Κέντρων Υγείας, ενώ παράλληλα επείγει η ανακαίνιση του κέντρου Υγείας Καστελλίου, το οποίο έχει ενταχθεί στο πρόγραμμα RRF της Ευρωπαϊκής Ένωσης με προϋπολογισμό περίπου 2 εκατ. ευρώ, ωστόσο, η έναρξη των εργασιών καθυστερεί λόγω γραφειοκρατικών εμποδίων, κυρίως εξαιτίας της αρχαιολογικής υπηρεσίας

Ο Δήμαρχος κλείνει την επιστολή του, αναφέροντας ότι: «Η δημόσια υγεία είναι αδιαπραγμάτευτη και η συμβολή των Κέντρων Υγείας στην πρωτοβάθμια φροντίδα υγείας είναι καθοριστική. Η Πολιτεία οφείλει να ανταποκριθεί στα αιτήματα των Διευθυντών των Κέντρων Υγείας και της τοπικής κοινωνίας γενικότερα, διασφαλίζοντας ότι οι πολίτες της περιοχής έχουν την περίθαλψη που τους αξίζει».